[{"text_idx": "#000003", "text": "\u201cOsasun krisi eta krisi sozioekonomiko larria bizi dugu. Krisi honek, hala ere, irakasgai garrantzitsuak eman dizkigu. Ikasteko, baina, onartu behar da txarto egindakoa. Honen eraginez, lehendik izan diitugun ahultasunak eta egiturazko arazoak azaleratu eta nabarmendu egin dira\u201d, esan zuen Bidegurenek Altamirako plazan."}, {"text_idx": "#000005", "text": "Koronabirusaren krisiak osasun sistema neurtu duela eta zaintzaren garrantzia mahai gainean jarri duela dio bermeotarrak: \u201cZerbitzu publiko indartsuak edukitzearen garrantzia argi geratu da. Askotan entzun dugu osasun zerbitzu onenetarikoa daukagula Euskal Autonomia Erkidegoan (EAE). Baina pandemia honi aurre egiteko orduan, pertsonala, lekua eta babes neurriak falta izan zaizkigu. Langile onenak bai, baina baldintza txarretan. Ez gara egon prestatuta. COVID-19ak biluzik utzi du euskal osasun sistema publikoa\u201d."}, {"text_idx": "#000007", "text": "Krisi honek, bestalde, herri moduan \u201czaurgarriak\u201d garela ere erakutsi duela dio: \u201cBerriro ikusi dugu Espainiako Gobernuak ez duela gure autogobernua errespetatzen\u201d."}, {"text_idx": "#000008", "text": "Krisi sanitarioak ekarritako krisi ekonomikoa ere aipatu zuen Busturiko ekitaldian: \u201cPrekarietatean oinarritutako lan merkatuaren ondorioak jasaten ari gara. Galdutako 10 lanpostutik 8 behin-behineko kontratuak izan dira. Espainia da Europar Batasuneko behin-behinekotasun tasa handiena daukan herrialdea. Gure industria sareak bere berezitasunak dituen arren, prekarietatean Espainiako tendentzia jarraitzen dugu\u201d. Lan merkatuan dagoen egoeraren arrazoi \u201cnagusienetako bat\u201d 2012ko lan erreforma dela dio Bidegurenek, \u201cbehin-behinekotasuna bultzatu du, kaleratzeak erraztu ditu, soldatak murriztu ditu eta lan zuzenbidea desegin du\u201d."}, {"text_idx": "#000009", "text": "Horregatik guztiagatik Madriletik egoerari \u201cbuelta emateko\u201d lanean dabiltzala dio, eta Gasteiztik ere horretarako lan egingo dutela nabarmenduta: \u201cAskotan ikusi dugu PSOEk ez duela bere berba beteten. Autonomia estatutoagaz gertatu da eta lan erreformagaz ere gertatzen ari da\u201d."}, {"text_idx": "#000010", "text": "Bizikidetza eta herri baketsu bat eraikitzeko, bestalde, biktima guztientzako \u201cegia, justizia eta errepazioa\u201d egon behar dela uste du EH Bilduk. Dioenez, koalizioak argi dauzka bere lehentasunak. Beste batzuek, berriz, euren lehentasunak eta egiteko eta erantzuteko moduak zeintzuk diren argi utzi dituztela dio Bidegurenek: \u201cUrkulluk gardentasuna eta kogobernantza eskatu dio Madrileri, baina Madrilen eskatzen duena ez da hemen egiteko gai. Ez gardentasunik ez elkarlanerako espaziorik, ez oposizioarekin ezta sindikatuekin ere ez. Urkulluren estiloa beste bat da: prepotentzia eta despotismoa, auzolanaz hitzegin arren\u201d."}, {"text_idx": "#000012", "text": "Maddalen Iriarteren ikuspuntu berritzaileak aipatu ditu EH Bilduren senatariak: \u201cAldaketa momentua da. EH Bilduk lortzen duen babesaren arabera, aldaketa posible da. Herri honek arlo nazionalean eta sozialean aurrera egiteko berme bakarra EH Bildu da. Botu subiranista eta ezkerreko bat bera ere ezin da galdu. EAEn izan genezakeen lehendakari feminista, ezkertiar eta independentista bakarra Maddalen Iriarte da. Maddalen eta bere taldeak ordezkatzen dituzten baloreak eta eredua, ez ditu beste inork ordezkatuko\u201d."}, {"text_idx": "#000014", "text": "Busturialdeko albisteak euskaraz, libre eta kalitatez jaso nahi dituzu? Horretarako zure babesa ezinbestekoa dugu. Egin zaitez HITZAkide! Zure ekarpenari esker, euskaratik eginda dagoen tokiko informazio profesionala garatzen eta indartzen lagunduko duzu."}, {"text_idx": "#000022", "text": "Saioa hasten baduzu, HITZAkide izatearen abantailak baliatu ahal izango dituzu."}, {"text_idx": "#000026", "text": "Tokiko informazioa profesionaltasunez eta euskaratik, modu librean kontatzea da gure eginkizuna. Horretarako zure ekarpena beharrezkoa da, eta ongi maitatzeko modurik zintzoena da HITZAkide egitea."}]